KIRJALLINEN KYSYMYS P-2699/03

esittäjä(t): Uma Aaltonen (Verts/ALE) komissiolle

(3. syyskuuta 2003)

Aihe: Avustajakoirien asema Euroopan unionissa

Muutamissa Euroopan unionin jäsenvaltioissa eri tavoin vammaisilla ihmisillä on käytössään heitä avustamaan koulutettuja koiria. Opaskoira sokeiden ja heikkonäköisten apuna on tunnetuin näistä avustavista eläimistä, jotka antavat käyttäjälleen sekä itsenäisyyttä että turvaa. Opaskoira on tunnustettu välttämättömäksi käyttäjälleen, ja sillä on EU:n alueella jo nyt pääsy lähes kaikkialle, minne käyttäjällä on asiaa. Tänä Euroopan vammaisten vuonna on kuitenkin syytä kiinnittää huomiota myöhemmin kehitettyyn ja yleistymässä olevaan koiran käyttöön vammaisten elämänlaadun parantajana. Liikuntavammaisilla on käytössään normaaliin elämän kulkuun helpotusta tuovia avustajakoiria, jotka avaavat ovia, sytyttävät ja sammuttavat valoja, nostavat pudonneita esineitä, tuovat tarpeellisia tavaroita ihmisen ulottuville ja antavat tukea ja vetoapua liikkumisessa. Itsenäisyys lisääntyy, kun ihmisen ei aina tarvitse olla toisen ihmisen avun varassa. Myös huonokuuloisille ja kuuroille koulutetaan koiria ilmoittamaan äänistä, jotka vaativat ihmiseltä toimenpiteitä. Kuulokoirat ilmoittavat hälytysäänet, palovaroittimen, ovikellon, puhelimen, veden tai ruuan kiehumisen hellalla ja monta muuta arkista tärkeätä tapahtumaa. Kaikki avustavat koirat toimivat myös ihmistensä sosiaalisina puolestapuhujina, ja vammaisuuden aiheuttama eristäytyminen vähenee.

1. Mitä Euroopan komissio aikoo tehdä, jotta näiden avustavia koiria käyttävien kansalaisten elämä sujuisi esteettä unionin alueella ilman selityksiä ja viivytyksiä, joita he nykyään joutuvat kohtaamaan?

2. Voiko komissio tehdä jotain uusien jäsenvaltioiden vammaisten hyväksi jo nyt tukemalla sosiaali-, työllisyys- ja kansanterveysaloitteita ja ohjelmia, jotka mahdollistavat opas-, avustaja- ja kuulokoirien kouluttamisen näissä maissa?

3. Voiko komissio suositella jäsenvaltioille yhteistä standardia ja tunnusta, jonka avulla kaikkien avustavia koiria käyttävien kansalaisten liikkuminen, opiskelu, työnhankkiminen, työntekeminen ja sosiaaliset suhteet sujuisivat esteettä ja viivytyksettä? Tätä arkielämään eniten vaikuttavaa passe-partout -symbolia seuraa koirien koulutuksen lisääntyminen ja vammaisten elämän normalisoituminen.

Anna Diamantopouloun komission puolesta antama vastaus

(24. syyskuuta 2003)

Komissio on monella tapaa sitoutunut parantamaan vammaisten elämänlaatua. Se toivoo, että Euroopan vammaisten teemavuoden 2003 ansiosta tietoisuus ja tieto lisääntyisivät edelleen kaikkialla eurooppalaisessa yhteiskunnassa ja että tällä tavoin voidaan osaltaan edistää avustavia koiria käyttävien kansalaisten esteetöntä elämää.

Komissio esittää vuoden 2003 loppuun mennessä lainsäädäntöehdotuksen liikuntarajoitteisten, myös vammaisten lentomatkustajien, oikeuksien suojasta. Ehdotus kattaa myös opaskoirien kuljetuksen.

Komission suunnitelmissa ei ole sellaisen ohjelman käynnistämistä, jonka tarkoituksena on avustavien koirien kouluttaminen uusissa jäsenvaltioissa. Toiminnan luonne ja toissijaisuusperiaate huomioon ottaen komissio katsoo, että tällainen koulutus voidaan paremmin järjestää paikallis- ja aluetasolla.

Komissio ei aio tällä erää suosittaa jäsenvaltioille yhteisten standardien ja tunnuksen hyväksymistä avustaville koirille. Se yhtyy arvoisan parlamentin jäsenen näkemykseen, jonka mukaan avustavat koirat on laajalti tunnustettu välttämättömiksi käyttäjilleen, ja niillä on EU:n alueella jo nyt pääsy lähes kaikkialle, minne käyttäjillä on asiaa.